

Αρκαλοχώρι, 30/10/2024

Προς: ΜΜΕ

**ΔΕΛΤΙΟ ΤΥΠΟΥ**

**Συνεργασία Δήμου Μινώα Πεδιάδας με τον Παγκόσμιο Διευθυντή Μarketing και Εκπαίδευσης της Amazon, Παναγιώτη Ζαμπετάκη με επίκεντρο τη καινοτομία και τις νέες τεχνολογίες**

Στο Δημοτικό Κατάστημα Καστελλίου βρέθηκε ο Παγκόσμιος Διευθυντής Μarketing και Εκπαίδευσης της Amazon, Παναγιώτης Ζαμπετάκης. Με καταγωγή από το Καστέλλι του Δήμου Μινώα Πεδιάδας, ο Παναγιώτης Ζαμπετάκης βρίσκεται αυτό το διάστημα στον τόπο του και σήμερα συναντήθηκε με τον Δήμαρχο Βασίλη Κεγκέρογλου, παρουσία του Γενικού Γραμματέα του Δήμου Νίκου Μπελενιώτη, του Προέδρου του Δημοτικού Συμβουλίου και Διευθυντή του Δημοτικού Σχολείου Καστελλίου Γιώργου Καλογεράκη, των Αντιδημάρχων Όλγας Δραμουντάνη, Καλλιόπης Αποστολογιωργάκη, Μανώλη Κουρλετάκη, Στέφανου Ψυλλάκη, της Προέδρου της Δημοτικής Κοινότητας Καστελλίου Μαρίας Σκουλούδη, του Προέδρου του Συλλόγου Γονέων και Κηδεμόνων του Γυμνασίου Καστελλίου και του Πολιτιστικού Συλλόγου Καστελλίου Στέλιου Παπαδάκη, της Προέδρου και Αντιπροέδρου του Συλλόγου Γονέων και Κηδεμόνων του Λυκείου Καστελίου Χριστίνας Μαράκη και Ζαχαρένιας Μιχελάκη αντίστοιχα.

Κατά τη διάρκεια της συνάντησης συμφωνήθηκε η διαμόρφωση ενός πλαισίου συνεργασίας του Δήμου Μινώα Πεδιάδας με τον κορυφαίο Έλληνα της Αmazon με επίκεντρο την καινοτομία, την κατάρτιση, τη τεχνητή νοημοσύνη και την ανάπτυξη νέων τεχνολογιών στην εκπαίδευση, στα σχολεία του Δήμου, μέσα από την αξιοποίηση των γνώσεων αλλά και των σημαντικών επαφών του, τόσο με την Amazon όσο και την Google.

Ο Παναγιώτης Ζαμπετάκης μπορεί να έφτασε την κορυφή του κόσμου και της τεχνολογίας, αποτελώντας ένα από τα 10 κορυφαία στελέχη της Amazon σε όλο τον κόσμο, όμως δεν ξεχνάει τον τόπο του, το Καστέλλι και το σχολείο του, απ' όπου αποφοίτησε το 1995.

Με αφορμή τον εορτασμό της 28ης Οκτωβρίου μάλιστα, βρέθηκε τις προηγούμενες μέρες στο Γυμνάσιο-Λύκειο Καστελλίου και πρόσφερε χρηματικά βραβεία στους καλύτερους μαθητές του Γυμνασίου και του Λυκείου Καστελλίου ενώ προχώρησε σε δωρεά που θα απονέμεται ετησίως για τις ανάγκες του σχολείου. Ανακοίνωσε επίσης την πρόθεση υλοποίησης δωρεάν σεμιναρίων στους μαθητές για τις τελευταίες τεχνολογικές εξελίξεις.

**Ο Δήμαρχος Μινώα Πεδιάδας Βασίλης Κεγκέρογλου μετά τη συνάντηση του με τον Παναγιώτη Ζαμπετάκη στον οποίο δώρισε και δύο λευκώματα με τις ομορφιές της Κρήτης και του Δήμου Μινώα Πεδιάδας ανέφερε:**

"Ο Παναγιώτης Ζαμπετάκης είναι χαρακτηριστική περίπτωση επιτυχημένου ανθρώπου που δεν ξεχνάει από που ξεκίνησε. Σήμερα τον φιλοξενήσαμε με χαρά στο Δημοτικό Κατάστημα Καστελλίου, συνομιλήσαμε μαζί του και είναι εντυπωσιακό το γεγονός ότι παραμένει τόσο ταπεινός παρότι συγκαταλέγεται στα 10 κορυφαία στελέχη σε ολόκληρη την Amazon και είναι ο ανώτερος Έλληνας Διευθυντής της εταιρείας. Μας κάνει διεθνώς υπερήφανους και τον ευχαριστούμε από καρδιάς για την κίνηση του αυτή να στηρίξει τόσο ουσιαστικά τους μαθητές δίνοντας τους κίνητρό να προσπαθήσουν ακόμα περισσότερο για να φτάσουν κι εκείνοι αντίστοιχες κορυφές, πιστεύοντας στις δυνατότητες τους. Οι πράξεις του δείχνουν γενναιοδωρία και πραγματική αγάπη για το γενέθλιο τόπο και τους ανθρώπους του και δη τα νέα παιδιά που έχουν ανάγκη από τέτοια παραδείγματα, όπως του Παναγιώτη! Είμαστε περήφανοι για την αξιοσύνη του, τις αρετές που θέλει να μεταλαμπαδεύσει στους νέους μας και την ουσιαστική στήριξη που τους προσφέρει για να φτάσουν όπου δεν μπορούν, όπως έχει πει ο αείμνηστος Νίκος Καζαντζάκης".

**Λίγα λόγια για τον Παναγιώτη Ζαμπετάκη:**

Ο Παναγιώτης Ζαμπετάκης αποφοίτησε από το Λύκειο Καστελλίου το 1995. Το 1999 απέκτησε πτυχίο στη Γεωγραφία από το Πανεπιστήμιο Αιγαίου. Στη συνέχεια, έλαβε υποτροφία αριστείας και απέκτησε τόσο μεταπτυχιακό δίπλωμα στα Οικονομικά και το Δίκαιο της Ευρωπαϊκής Ένωσης από το Πανεπιστήμιο του Bradford όσο και μεταπτυχιακό στη Διοίκηση Επιχειρήσεων από το Πανεπιστήμιο του Cambridge στο Ηνωμένο Βασίλειο. Το 2006, εντάχθηκε στην Google ως ο πρώτος Έλληνας διευθυντής της εταιρείας, αναλαμβάνοντας τον ρόλο του Επικεφαλής Πωλήσεων και Στρατηγικής στα Ευρωπαϊκά Κεντρικά Γραφεία στο Δουβλίνο της Ιρλανδίας. Το 2013, λόγω των επιτευγμάτων του, η Google τον μετέφερε στα Παγκόσμια Κεντρικά Γραφεία στο Σαν Φρανσίσκο της Καλιφόρνια, όπου ηγήθηκε του συνόλου της Βόρειας Αμερικής ως Διευθυντής του Διαφημιστικού τομέα της Google έως το 2017. Τα τελευταία 7 χρόνια έχει εγκατασταθεί στο Σιάτλ Ουάσινγκτον και έχει αναλάβει τη διαχείριση του παγκόσμιου διαφημιστικού τομέα ως Παγκόσμιος Ανώτερος Διευθυντής Μάρκετινγκ και Εκπαίδευσης. Είναι ένας από τους 10 κορυφαίους στελέχη σε ολόκληρη την Amazon και ο ανώτερος Έλληνας Διευθυντής της Εταιρείας.